2020. febr. 25. 20:09
Továbbra sem tudni, hogy az egyre csak terjedő koronavírus milyen hatással lesz a Forma-1 naptárjára, ami eredetileg 22 futamot tartalmaz, de nincs garancia arra, hogy ez így is marad.
A Földön egyre több ország küzd a koronavírussal, mely hosszú hetek óta szedi az áldozatait, és még mindig nem sikerült megállítani. A helyzet egyre csak nyomás alá helyezi a különböző országok vezetőit, miközben Európában Olaszország nagyon is érintetté vált.
A hu.motorsport.com nemrég arról írt, hogy minden motorsportos eseményt felfüggesztettek március első napjáig, ami nyilván kitolódhat, ha a vírust nem sikerül visszaszorítani. Az olaszok jelenleg is minden erejükkel azon vannak, hogy az országban lévők a lehető legnagyobb biztonságban legyenek.
Ez nyilván a Forma-1 eseményeire is erős hatással lehet, különösen azok után, hogy Olaszországban székel a Ferrari, az AlphaTauri és a Pirelli is. Mindez azonban csak a probléma egyik része, hiszen 22 nagydíjhelyszínről beszélünk, és a Kínai Nagydíjat ideiglenesen már elhalasztották.
Az első nagydíj Ausztráliában kerül megrendezésre a következő hónapban, és Melbourne-ben minden lehetséges forgatókönyvre felkészülnek. Az ausztrálok nagyon szorosan figyelik az eseményeket, miközben az ország egész területén 22 esetről számoltak be. Bár az érintettek többsége Kínában van, a vírus egyre több országban okoz problémát.
A Vietnami Nagydíj az első ilyen eseményére készül a Forma-1-ben, ráadásul egy teljesen új pályával. Korábban a szervezők azt mondták, nem tervezik elhalasztani a nagydíjukat, de egy ideje már tudhatjuk, hogy 40 kilométerre a rendező Hanoitól karantén alá helyeztek egy települést.
Friss hír, hogy a koronavírus miatt elhalasztották a tollaslabda olimpiai selejtezőjét, amiről a Reuters hírügynökség is beszámolt. A hírt maga a Tollaslabda Világszövetség erősítette meg. Az influenzához hasonló betegség már 80 ezer embert fertőzött meg, és több mint 2600 halálos áldozatról tudunk Kínában, valamint közel 30 országba jutott el a vírus.
A verseny eredetileg március 24. és 29. között került volna megrendezésre, de azt június első hetére tették át. Nos, ha megnézzük a dátumot, akkor láthatjuk, hogy a selejtezőt és az F1-es Vietnami Nagydíjat mindössze 1 (!) hét választja el egymástól. Ez pedig újabb kérdéseket vethet fel.
Időközben Vietnam drasztikusabb lépésekre szánta el magát, és a VnExpress jelentése szerint azokból az országokból, ahol megjelent a vírus, egy ember sem léphet be az ázsiai országba. Ezt maga a miniszterelnök, Nguyen Xuan Phuc közölte.
Olaszország mellett már Dél-Korai és Irán is érintett ebben a problémában, ahol újabb betegekről számoltak be. Vietnam eddig pozitív eredményeket ért el a vírus elleni küzdelemben, de az a következő szakaszába lépett és a világ más részein is felütötte a fejét, valamint kiszámíthatatlanul terjed.
Azokat, akik állami ügyekben vagy kizárólagos ügyekben kell belépniük Vietnamba, a kormány felkéri őket, hogy kövessék az ország egészségügyi nyilatkozatának eljárását, és 14 napig maradjanak karanténban. Nyilvánvalóan ez a Forma-1 esetében igencsak nehezen lenne megoldható, ami nemcsak a csapatokat, de a külföldi rajongókat is érinti.
Azok, akik egy járványmentes területről érkeznek, egészségügyi nyilatkozatot kell benyújtaniuk, és alá kell vetniük magukat a Vietnamba való belépéskor szükségesnek ítélt vizsgálatoknak, eljárásoknak. A külügyminisztérium a maga részéről pedig felszólította a vietnami polgárokat, hogy ne utazzanak el az érintett területekre, és ha az utazás mégis elkerülhetetlen, akkor karanténba kell vonulniuk.
Darks skies after rainfall in Bahrain
Vietnam után Bahrein is reagált, mely ugyancsak az F1-es naptár első felében kapott helyet. Történetesen március 22-én kerülne megrendezésre a futam, közvetlen az évadnyitó ausztrál futam után. Az ország döntése értelmében 48 órára felfüggesztették a Dubaiból és Sharjahból érkező járatokat.
A döntés pedig azonnali hatállyal lépett érvénybe. A bahreini hírszolgálat tájékoztatása szerint jelenleg 23 koronavírussal fertőzött személy van az országban. A híradások arról is szólnak, hogy Bahrein két hétre minden iskolát bezárt.
Ez a probléma is érintheti az F1-es csapatokat, akik közül a többség Európában él, így az FIA és a Liberty Media is előtt minden eddiginél nagyobb kihívás várhat. A vírus terjedése pedig kiszámíthatatlan, és az ilyen események hatalmas tömegeket mozgatnak meg.